Aanvallers slaan op nog twee plase toeDie bakkie wat in die omgewing van Maartenshoop gevind is. Foto: Verskaf ŉ Man en sy vrou is Donderdagaand deur gewapende rowers aangehou toe vier aanvallers op die plaas in die Lydenburg-omgewing in Mpumalanga toegeslaan het. Sers. Gerald Sedibe, woordvoerder van die polisie, het gesê ŉ man, in sy 50’s, en sy vrou was in hul slaapkamer toe die verdagtes omstreeks 21:50 deur die slaapkamervenster toegang tot die huis verkry het. Volgens Sedibe het die verdagtes ŉ vuurwapen op die egpaar gerig en hulle hande en voete vasgebind. Die rowers het die kluis se sleutel geëis en met drie vuurwapens, kontant en die man se Land Cruiser-bakkie op die vlug geslaan. “Geen skote is afgevuur nie en die slagoffers is nie beseer nie,” het Sedibe gesê. Hy het gesê die bakkie is later verlate in die omgewing van Maartenshoop gevind. Niemand is nog in hegtenis geneem nie. ŉ Saak van huisroof word ondersoek. In nog ŉ voorval is ŉ man Donderdagaand op ŉ plaas in die Maasstroom-gebied in Limpopo deur twee verdagtes oorval. Marius Müller, nasionale operasionele koördineerder van AfriForum, het gesê die verdagtes het die man oorval toe hy na buite gegaan het om ŉ pomp op die plaas af te skakel. Volgens Müller het die man glo skote op die verdagtes afgevuur en hulle het op die vlug geslaan. Die man is nie tydens die aanval beseer nie. Müller het gesê daar is nie tans meer inligting oor die voorval beskikbaar nie. Maroela Media wag op kommentaar van die provinsiale polisie. Daar is tans ook min inligting beskikbaar oor ŉ beweerde aanval Donderdag in die vroeë oggendure buite ŉ huis by Letaba Estates in die Tzaneen-omgewing. Letaba Herald berig Phillip du Randt is buite die huis deur een verdagte met ŉ panga aangeval. Volgens die nuusagentskap is Du Randt in ŉ ernstige toestand in die waakeenheid van ŉ hospitaal opgeneem. Lt.kol. Moatshe Ngoepe, woordvoerder van die polisie, het gesê daar is geen saak in hierdie verband by die polisie aanhangig gemaak nie. Maroela Media het vroeër berig nog ŉ aanval het Donderdagoggend in die Tonteldoos-gebied in Limpopo plaasgevind toe ŉ bejaarde man deur drie gewapende aanvallers oorval is. Johan Kunneke (72) het beserings aan sy skouers en nek opgedoen asook aan sy polse en enkels waar hy met elektriese kabels vasgebind was. Die polisie het bevestig ŉ saak van huisroof word ondersoek.